‘Daar sál ’n dag kom,’ sê ma jaar ná moord op seunRichard Wood (Foto: Verskaf) “Om Richard se onthalwe sal ons aanhou totdat daar iets gebeur. Daar sál ŉ dag kom.” Só sê ŉ emosionele Maryna Wood nadat die saak teen twee mans wat teregstaan vir die moord op haar seun vandeesweek vir die soveelste keer in die Pretoria-Noord-streekhof uitgestel is. Christopher van der Westhuizen (23) en Marchant Bredell (32) het vanjaar reeds drie keer vlugtig in die hof verskyn op aanklag van moord in verband met die dood van Maryna se seun, Richard Wood. Die saak word egter net keer op keer uitgestel en sy word telkens met talle onbeantwoorde vrae gelaat. Maroela Media het vroeër berig Richard (26) is op 5 November 2017 op die sypaadjie buite ŉ kuierplek in Pretoria opgemerk waar hy erg beseer gelê het nadat hy tydens ŉ rusie na bewering deur sy vriende erg aangerand en vir dood agtergelaat is. Richard is ŉ week later, op 13 November, in die hospitaal dood nadat hy ŉ breinoperasie ondergaan het in ŉ poging om sy lewe te red. Maryna vertel dat die Wood-gesin en die beskuldigdes onlangs, meer as ŉ jaar ná Richard se dood, saam om ŉ tafel bymekaargekom het om ŉ pleitooreenkoms aan te gaan. Daar kon egter nie tot ŉ ooreenkoms gekom word nie waarna Van der Westhuizen en Bredell vandeesweek weer in die hof verskyn het. “Die beskuldigdes wil voortgaan met die pleitooreenkoms,” het Maryna verduidelik. “Van ons kant af voel ons ŉ verhoor moes al lankal begin het.” Maryna vertel dat sy nie die frustrasie kan verwoord wat sy tydens elke hofverskyning beleef nie. “Elke keer bou mens op tot die verskyning … en elke keer hoop jy dat die verhoor nóú kan begin.” Bredell en Van der Westhuizen se verhoor is verlede jaar op 25 September in die streekhof tot 18 Oktober uitgestel nadat Van der Westhuizen se regsverteenwoordiger hom aan die saak onttrek het, glo weens botsende belange en omdat sy kliënt hom nie kan bekostig nie. Daarna is die saak tot November uitgestel en tóé weer tot Januarie vanjaar. Die saak is vandeesweek tot 17 April uitgestel. Lees alle berigte oor Richard Wood op Maroela Media hier.